Ψήφισμα Συνέλευσης Τμήματος Πολιτισμικής Τεχνολογίας και Επικοινωνίας του Πανεπιστημίου Αιγαίου
Η Συνέλευση του Τμήματος Πολιτισμικής Τεχνολογίας και Επικοινωνίας στην έκτακτη συνεδρίασή της στις 29 Απριλίου 2015 προέβη στην έκδοση του παρακάτω ψηφίσματος σχετικά με τον υπό ψήφιση νόμο για την Παιδεία (Ανώτατη Εκπαίδευση) που προωθεί το Υπουργείο Πολιτισμού, Παιδείας και Θρησκευμάτων.

Ομόφωνα θεωρεί ότι:

Είναι απαραίτητο να προωθηθεί μια συνολικότερη πολιτική για την Παιδεία μέσα από την καθιέρωση ενός εθνικού πλαισίου Παιδείας και αύξηση των κονδυλίων για τη χρηματοδότησή της.
Είναι απαραίτητη η διασφάλιση του δημόσιου χαρακτήρα των Ελληνικών Πανεπιστημίων και η εξασφάλιση της απαιτούμενης χρηματοδότησης ώστε να καταστεί δυνατό να επιβιώσουν και να αναπτυχθούν στο πλαίσιο του διεθνούς γίγνεσθαι.

Είναι απαραίτητη η ουσιαστική διαβούλευση με το σύνολο της ακαδημαϊκής κοινότητας για την υιοθέτηση μιας μεσοπρόθεσμης πολιτικής αντιμετώπισης των ζητημάτων που συνδέονται με τα θέματα της ανώτατης εκπαίδευσης και συνολικός επανακαθορισμός του προσανατολισμού της.
Η Συνέλευση θεωρεί ότι το προτεινόμενο νομικό πλαίσιο παρά τις θετικές προθέσεις του, έχει πληθώρα ασαφειών που ενδέχεται να δημιουργήσουν προβλήματα στη λειτουργία των Ιδρυμάτων στο αμέσως επόμενο χρονικό διάστημα.

Ενδεικτικά, και πιο συγκεκριμένα, η Γ. Σ. του Τ.Π.Τ.Ε.  επισημαίνει ότι: 

1) Ορθώς αποκαθίσταται η θεσμική συμμετοχή των φοιτητών/τριών μέσω των εκπροσώπων τους σε όλα τα όργανα του Ιδρύματος (Σύγκλητο, Κοσμητεία, Τμήμα). Διαφωνεί, όμως, ως προς τον συντελεστή βαρύτητας στον υπολογισμό της ψήφου κατά τις εκλογές μονοπρόσωπων οργάνων, θεωρώντας ότι υπάρχει αναντιστοιχία μεταξύ του συντελεστή βαρύτητας για τους/τις φοιτητές/τριες και του αντίστοιχου συντελεστή που αφορά την ψήφο των διοικητικών υπαλλήλων, των ΕΔΙΠ, ΕΤΕΠ και λοιπών κατηγοριών προσωπικού. 
2) Θεωρεί ότι τα Τμήματα θα πρέπει να εκπροσωπούνται στη Σύγκλητο μέσω των προέδρων τους, οι οποίοι/ες φέρουν και το θεσμικό βάρος της εκπροσώπησής τους, αφού φέρουν και το «φορτίο» της εποπτείας των διαφόρων εσωτερικών διαδικασιών κάθε Τμήματος. Η ρύθμιση για τη συμμετοχή στη Σύγκλητο των Τμημάτων μέσω οριζόμενων εκπροσώπων διαφόρων βαθμίδων, δεν διασφαλίζει αυτή την προοπτική. 
3) Θεωρεί ότι η Βάση Δεδομένων του «ΑΠΕΛΛΑ», η οποία κατανάλωσε σημαντικό ποσοστό ανθρώπινων και οικονομικών πόρων για να ολοκληρωθεί, θα πρέπει να συνεχίσει να χρησιμοποιείται κατά τη συγκρότηση των εκλεκτορικών σωμάτων. Επιπλέον, η ρύθμιση που επιβάλει την υποχρεωτική συμμετοχή συγκεκριμένου ποσοστού μελών ΔΕΠ προερχόμενων από κάθε Τμήμα ή/και τομέα Τμήματος δεν διασφαλίζει μια αντικειμενική κρίση, δεδομένου ότι η συνάφεια των γνωστικών αντικειμένων μπορεί να είναι ελάχιστη ή και ανύπαρκτη, ιδιαιτέρως σε μικρά και διεπιστημονικά τμήματα. 

4) Τέλος, η Γ.Σ. του Τ.Π.Τ.Ε. δεν θεωρεί ότι θα πρέπει να γίνουν πρόωρες εκλογές για την αντικατάσταση των πρυτανικών αρχών και των κοσμητόρων πριν τη λήξη της προβλεπόμενης θητείας τους, σύμφωνα με τον ισχύοντα νόμο. 
